**Olli Herman** (oik. **Olli Herman Kosunen**, s. 19. toukokuuta 1983 Kuopio, tunnetaan myös nimellä **H. Olliver Twisted**) on suomalainen rock-laulaja, joka laulaa yhtyeissä Popeda ja Reckless Love. Vuosina 2007–2008 hän toimi myös ruotsalaisen sleaze rock-yhtyeen Crashdïetin laulajana. Hän aloitti vuonna 2017 myös suomenkielisen soolouran. Nykyään Kosunen asuu Helsingissä.

Ura
---

Kosunen aloitti musiikillisen uransa 9-vuotiaana Haapaniemen ala-asteen musiikkiluokalta Kuopiossa, jonka jälkeen hän jatkoi Kuopion Lyseoon. "Klassisen musiikin järjestelmällinen opiskelutapa alkoi tulla korvista ulos. Lopetin samalla saksofoni-tunnit", hän kommentoi siirryttyään musiikkipainotteisesta koulusta yleissivistävään lukioon.

Ollessaan lukion toisella Reckless Loven kitaristi Pepe pyysi Kosusta uuden yhtyeensä basistiksi. Kosunen kuitenkin ilmoitti mieluummin laulavansa, johon suostuttiin, ja Reckless Love perustettiin keväällä 2001 aluksi nimellä Reckless Life, jonka biisit koostuivat lähinnä Guns n' Roses covereista. *lähde?*

### Vuoden pesti ruotsalaisyhtyeessä

Kosunen liittyi vuonna 2007 ruotsalaiseen sleaze rock-yhtyeeseen Crashdïetiin sen aikaisemman laulajan Dave Lepardin kuoltua tammikuussa 2006. Samana vuonna hän oli mukana Crashdïetin levyllä The Unattractive Revolution, jolta julkaistiin singlet "In The Raw" ja "Falling Rain". Molemmista singleistä tehtiin musiikkivideot. Hän oli myös mukana yhtyeen Euroopan kiertueella. *lähde?*

Kosunen erosi Crashdïetista virallisesti 13. heinäkuuta 2008 voidakseen keskittyä enemmän Reckless Loveen. Hänen mukaansa myöskään Crashdïetin tapa tehdä musiikkia ei sopinut hänelle. Kosunen ei koko yhtyeessäoloaikanaan samaistunut kovin hyvin muihin Crashdïetin jäseniin ja näiden on sanottu pitäneen häntä epäsopivana. Kosusen viimeinen keikka Crashdïetin kanssa oli Ruotsin SommarRockissa Svedalassa 11. heinäkuuta 2008. *lähde?*

### Levytyssopimuksesta menestykseen

Reckless Love sai levytyssopimuksen Universal Musicilta 23. huhtikuuta 2009. Ensimmäinen virallinen single "One More Time" julkaistiin 8. kesäkuuta 2009. Single soi YleX-radiokanavan Rytmibarometri-ohjelmassa 9. kesäkuuta 2009. "One More Time" nousi myös YleX:n Himotuimmat -listalle viikolla 25 ja saavutti toisen sijan 15. elokuuta 2009. *lähde?*

Yhtyeen toinen single, "Beautiful Bomb" julkaistiin 15. lokakuuta 2009. Singlestä tehtiin myös musiikkivideo, joka julkaistiin 4. marraskuuta 2009. "Beautiful Bomb" oli bändin ensimmäinen virallinen musiikkivideo, jota esitettiin muun muassa musiikkikanava The Voicella. Kappale nousi 28. marraskuuta 2009 YleX:n Himotuimmat -listan sijalle neljä. *lähde?*

Reckless Loven debyyttialbumi ilmestyi 24. helmikuuta 2010. *lähde?*

Kuorosodan kolmannella tuotantokaudella Kuopion kuoroa johti Olli Kosunen. Ensimmäisessä lähetyksessä 14. marraskuuta 2010 kuoron ensimmäinen esityskappale oli David Lee Rothin "Just Like Paradise". Toisessa lähetyksessä 21. marraskuuta kuoron esityskappaleena oli "Back To Paradise" Reckless Loven omasta tuotannosta. Kolmannen lähetyksen teemana 28. marraskuuta oli puolestaan esittää kappale, joka liittyy rakkauteen. Tuolloin Kuopion kuoro esitti Bon Jovin kappaleen Born To Be My Baby. Viimeinen kuoron esiintyminen tapahtui 5. joulukuuta, jolloin Kuopion kuoro esitti Ricky Martinin kappaleen Livin' la Vida Loca, jonka yleisö oli aiemmin viikolla äänestänyt kuorolle laulettavaksi Nelosen nettisivuilla olleessa äänestyksessä. Kosunen ja Kuopion kuoro äänestettiin Kuorosodasta ulos tämän esityksen jälkeen.

Kosunen oli myös mukana Tähdet tähdet -ohjelmassa, jossa hän kokeili erilaisia tyylilajeja hiphopista rockin kautta musikaaleihin ja reggaeen. Lisäksi hän lauloi ensimmäistä kertaa suomeksi Tähdet tähdet -ohjelmassa, jossa hän esitti Irinan kanssa Pariisin Kevät -yhtyeen Kesäyö-kappaleen ja oli mukana ohjelman livekonsertissa
.

Vuoden 2017 lokakuussa Kosunen aloitti myös soolouran julkaisemalla suomenkielisen singlen "Hei vaan moi", jonka hän on myös sanoittanut ja joka kertoo hänen avioerostaan. Vuonna 2018 ilmestyi "Tahdon vaan ajaa" -single.

Kosunen osallistui Tanssii tähtien kanssa -tv-ohjelmaan syksyllä 2019.

Kosunen kiinnitettiin Popedan laulusolistiksi 1. tammikuuta 2024.

Yksityiselämä
-------------

Kosunen ja Noora Kosunen (o.s. Niemelä) kihlautuivat heinäkuussa 2011 ja avioituivat 11. helmikuuta 2012 noin parin vuoden seurustelun jälkeen. Heidät vihittiin Tampereella Aleksanterin kirkossa noin viidenkymmenen vieraan läsnä ollessa. Lehtitietojen mukaan he jättivät avioeroanomuksen Pirkanmaan käräjäoikeuteen 14. joulukuuta 2016.

Kosunen asuu avoliitossa Tytin kanssa. He ovat asuneet yhdessä kesästä 2019 lähtien. Heillä on vuonna 2022 syntynyt lapsi.

Diskografia
-----------

### Crashdïetin kanssa

* *The Unattractive Revolution* (2007)

### Reckless Loven kanssa

**Albumit:**

* *Turborider* (2022)
* *InVader* (2016)
* *Spirit* (2013)
* *Born To Break Your Heart*-erikoispainos (2012)
* *Animal Attraction* (2011)
* *Reckless Love* "Cool Edition" (2010)
* *Reckless Love* (2010)

**Singlet/EPt**:

* Night On Fire (2013)
* *Born To Break Your Heart* (2012)
* *On The Radio* (2012)
* *Animal Attraction* (2011)
* *Hot* (2011)
* *Badass/Get Electric* (2010)
* *Romance* (2010)
* *Beautiful Bomb single* (2009)
* *One More Time -digisingle* (2009)
* *Speed Princess* (2006)
* *Light But Heavy* (2005)
* *TKO* (2005)
* *So Yeah!!* (2004)

### Soolo

* *Hei vaan moi* (2017)
* *Tahdon vaan ajaa* (2018)
* *Kuolonmessu* (2018)
* *Mä Haluun Sut* (2019)
* *1 tapa rakastaa* (2020)

Lähteet
-------

1. ↑  Laukia, Marjut: Olli Hermanin rokkikliseet *MeNaiset.fi*.  18.11.2010. Viitattu 19.11.2010.
2. ↑  Turunen, Jetro: Hevari vai rokkari? *Savon Sanomat*.  15.11.2009.  Arkistoitu 30.7.2011. Viitattu 19.11.2010.
3. 1 2  Reckless Loven Olli Herman lähtee soolouralle - laulaa jatkossa suomeksi, single omasta avioerosta *iltalehti.fi*. Viitattu 25.10.2017.
4. ↑  Seuri, Olli: Pojat Kuopion musiikkiluokalta. *Savon Sanomat*.  7.6.2008.  Arkistoitu 29.4.2013. Viitattu 11.11.2012.
5. ↑  Kuorosota 2010: Kuopion kuoro.  14.11.2010.  Arkistoitu 16.11.2011. Viitattu 11.11.2012.
6. ↑  Diandra lupaa yllätystä - Olli Herman tempaisee suomeksi *Iltalehti*. Viitattu 13.4.2014.
7. ↑  Olli Hermanin uusi kappale tihkuu seksiä: "Ei tässä mitään seniilejä olla!" *Voice.fi*.  13.06.2018. Viitattu 22.6.2018.
8. ↑  Wilma Ruohisto: Meeri Koutaniemi julkaisi karun totuuden Tanssii tähtien kanssa -kisan kulisseista – fanit järkyttyivät paljastuksesta: "Ai kamala!" *Ilta-Sanomat*.  3.9.2019. Viitattu 3.9.2019.
9. ↑  Tässä on Popedan uusi solisti! *www.iltalehti.fi*. Viitattu 1.1.2024.
10. ↑  Olli Herman ja Noora-vaimo ovat kuin kaksi marjaa - hääkuvat! *Seiska*.  28.2.2012. Viitattu 11.11.2012.
11. ↑  marjo.ramo@tamperelainen.fi: Seiska: Olli erosi ja muutti pois Tampereelta *Tamperelainen*. Viitattu 9.2.2017.
12. ↑  Olli Herman muutti avoliittoon Tytti-rakkaansa kanssa – "kakkukaunotar" on tuttu näky rokkarin keikoilla: "Se on vähän ällöromanttista" *IS.fi*.  28.8.2019. Viitattu 13.10.2019.
13. ↑  Hakulinen, Juulia: Olli Hermanin ja Tytti-puolison esikois­lapsi syntyi: Herkkä video pienestä kääröstä julki *Ilta-Sanomat*.  18.2.2022. Viitattu 3.2.2024.

Aiheesta muualla
----------------

* Crashdïetin kotisivut
* Reckless Loven kotisivut
* Reckless Love Myspacessa
* Levy-yhtiö Kaiku Entertainment (Arkistoitu – Internet Archive)
* Universal Music


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Taiteenala | 
* MusicBrainz

 |
|  |
| Henkilöt | 
* Yle

 |
|  |
| Muut | 
* Europeana

 |

 |